UPUTE ZA REFERENCE HR – ZBORNIK PRAVNOG FAKULTETA U ZAGREBU

Uz cjelovite podatke o literaturi koji se navode u bilješkama, i to prema pravilima koja slijede, objavljuje se i popis literature na kraju članka:

Pri prvom navođenju daje se iscrpan opis bibliografske jedinice koji u pravilu sadržava ime/imena autora, naziv djela, izdavača, mjesto i godinu izdanja te broj stranice na koju se upućuje. Za sve vrste publikacija navodi se prezime pa inicijal imena autora (različiti autori odvajaju se točkom sa zarezom), naziv djela piše se kosim slovima (naslovi knjiga, članaka), a različiti podaci odvajaju se isključivo zarezima i navode uvijek istim redoslijedom. Ako se piše hrvatskim jezikom, gdje god je to moguće treba davati podatke na hrvatskome jeziku (npr. treba dati prednost str. nad p. (*page*), br. nad n. (*number*) ili No (*numero*) i sl.), osim u slučaju uobičajenih latinskih kratica (*ibid., op. cit., loc. cit., et al., vol.* (*volumen*) i sl.) – poželjne su sve latinske kratice ako su dosljedno upotrebljene.

**Primjeri:**  
   
1. Knjige  
   
Prvo navođenje:  
Alinčić, M.; Hrabar, D.; Jakovac-Lozić, D.; Korać, A., *Obiteljsko pravo*, Narodne novine, Zagreb, 2007., str. 156.  
   
Prilikom ostalih navođenja, ako se ne može upotrijebiti samo *ibid.* s brojem stranice ili *loc. cit.*, onda se obvezno poziva na bilješku u kojoj je prvo navođenje. Također, navodi se samo prezime autora; a ako ih je više od troje, onda samo prezime prvog autora i kratica *et al*.  
   
Alinčić *et al., op. cit.* u bilj. 10, str. 157.

2. Časopisi  
   
Prvo navođenje:  
Skorupan Wolff, V., *Vađenje potonulih stvari u hrvatskom pravu* de lege lata i de lege desiderata, Zbornik Pravnog fakulteta u Zagrebu, vol. 60, br. 3-4, 2010., str. 693-746.  
   
Ostala navođenja (prema navedenim pravilima):  
   
Skorupan Wolff, *op. cit.* u bilj. 10, str. 730.  
   
Ako se u istoj bilješci prvi put navodi više različitih djela istog autora, onda se to citira na sljedeći način:  
   
Skorupan Wolff, *Vađenje*…, *op. cit.* u bilj. 10, str. 730.

3. Mrežni izvori  
   
Mrežni izvori podliježu svim navedenim pravilima, s tim da su obvezni samo mrežna poveznica i datum pristupa izvoru. Naravno, moraju se navesti svi poznati podaci. Mrežna se poveznica ne ističe ni na koji način.  
   
Convention on the Rights of Persons with Disabilities, http://www.un.org/disabilities/default.asp?navid=13&pid=150 (15. ožujka 2010.).  
   
Ako se pak u glavnom tekstu navodi o čemu je riječ, onda u bilješci može biti samo:  
   
Usp. http://www.un.org/disabilities/default.asp?navid=13&pid=150 (15. ožujka 2010.).

4. Pravni akti  
   
Nazivi akata ne pišu se kosim slovima. Treba pisati pune nazive službenih listova, a ne kratice. Npr.:  
   
Konvencija o pravima osoba s invaliditetom, Narodne novine, Međunarodni ugovori, br. 6/2007, 3/2008, 5/2008.  
   
Čl. 61. i 62. Ustava RH, Narodne novine, br. 85/2010.